b'\n_START_ARTICLE_\nRolf Pingel\n_START_SECTION_\n\xc5\xbdivljenjepis\n_START_PARAGRAPH_\nRolf Pingel je svojo voja\xc5\xa1ko pot za\xc4\x8del po osnovnem usposabljanju za voja\xc5\xa1kega pilota. 15. marca 1937 je bil s \xc4\x8dinom poro\xc4\x8dnika dodeljen novo ustanovljeni enoti I./JG 134, ki je imela bazo v Wiesbaden-Erbenheimu._NEWLINE_Ob izbruhu \xc5\xa0panske dr\xc5\xbeavljanske vojne je bil Pingel dodeljen v 2. Staffel J 88 in je bil septembra 1937 kot del Legije Kondor poslan v \xc5\xa0panijo. Med to vojno je sodeloval na okoli 200 bojnih nalogah, v katerih je dosegel \xc5\xa1est zra\xc4\x8dnih zmag, s \xc4\x8dimer je postal letalski as. Za zasluge je bil odlikovan s \xc5\xa0panskim kri\xc5\xbeem v zlatu z me\xc4\x8di._NEWLINE_Po povratku v Nem\xc4\x8dijo je 1. oktobra 1937 postal Staffelkapit\xc3\xa4n 2./JG 334. 1. novembra 1938 se je 2./JG 334 preformirala v 2./JG 133, 1. marca 1939 pa v 2./JG 53. Do takrat je Pingel napredoval v \xc4\x8din nadporo\xc4\x8dnika, 10. septembra 1939 pa je dosegel svojo prvo zra\xc4\x8dno zmago druge svetovne vojne, ko je nad Saarlauternom sestrelil francosko izvidni\xc5\xa1ko letalo Mureaux 113._NEWLINE_Po tem, ko je bil 5. junija 1940 sestreljen in zajet stotnik Werner M\xc3\xb6lders, ga je na \xc4\x8delu III./JG 53 zamenjal Pingel. Enoto je vodil do julija 1940, ko ga je na mestu poveljnika zamenjal stotnik Harro Harder, Pingel pa se je vrnil v 2./JG 53 kot Staffelkapit\xc3\xa4n. 22. avgusta 1940 je postal Gruppenkommandeur I./ JG 26. Za 15 zmag je bil 14. septembra 1940 odlikovan z Vite\xc5\xa1kim kri\xc5\xbeem._NEWLINE_28. septembra je Pingel sestrelil britanskega lovca Hawker Hurricane nad Maidstoneom, pri tem pa je bil njegov lovec Messerschmitt Bf 109 E-4 (W.Nr. 3756) mo\xc4\x8dno po\xc5\xa1kodovan. Pingel je bil s po\xc5\xa1kodovanim letalom prisiljen zasilno pristati v morju v bli\xc5\xbeini Hastingsa. Iz vode ga je re\xc5\xa1ila nem\xc5\xa1ka re\xc5\xa1evalna slu\xc5\xbeba. Po predvidevanjih naj bi bil Pinglova \xc5\xbertev tistega dne ju\xc5\xbenoafri\xc5\xa1ki letalski as Albert Lewis iz 249. eskadrilje RAF, ki se je iz letala re\xc5\xa1il s hudimi opeklinami. Po istih predvidevanjih naj bi Pingla ta dan sestrelil britanski as John Beard iz iste eskadrilje._NEWLINE_Pingel je svojo dvajseto zmago druge svetovne vojne dosegel 22. junija 1941, ko je v bli\xc5\xbeini Dunqerqua sestrelil britanskega lovca Supermarine Spitfire iz enote Circus No. 18. Britanski Circus No. 42, v katerem so bili trije bombniki Short Stirling z lovskim spremstvom, pa je 10. julija 1941 napadal mesto Chocques. Enoto je prestregel Pinglov I./JG 26. Pingel je sledil enemu od po\xc5\xa1kodovanih bombnikov v Anglijo, tam pa je njegovega lovca Bf 109 F-2 (W.Nr. 12 764) << + obrambni ogenj bombnika zadel v motor. Pingel se je bil prisiljen spustiti v ni\xc5\xbeje zra\xc4\x8dne plasti, kjer so ga prestregli Spitfiri. Pingel je nato zasilno pristal v bli\xc5\xbeini Dovra, kjer je bil zajet. Do konca vojne je bil vojni ujetnik, v odsotnosti pa je bil povi\xc5\xa1an v \xc4\x8din majorja._NEWLINE_Rolf Pingel je na ve\xc4\x8d kot 550 bojnih nalogah v drugi svetovni vojni dosegel skupaj 22 zra\xc4\x8dnih zmag. Poleg tega je v \xc5\xa0panski dr\xc5\xbeavljanski vojni sodeloval \xc5\xa1e na ve\xc4\x8d kot 200 nalogah in tam dosegel \xc5\xa1est zmag. Vse zmage druge svetovne vojne je dosegel nad zahodnim boji\xc5\xa1\xc4\x8dem.'